
A televízió hatása az óvodás korú gyermekekre

A dolgozatom témáját személyes tapasztalataim alapján választottam.
Sajnos már a kutatás előtt meggyőződtem arról, hogy a gyerekek óvodás korban is napi szinten kapcsolatban vannak a különböző médiákkal, főleg a televízióval.
Az eddigi kutatások azonban csak a 8-10 éves, tehát kisiskolás korosztályt vizsgálták, az ennél fiatalabbakat nem.
Mivel ezek a különböző médiumok már évszázadok óta körülvesznek bennünket (könyvek, szórólapok, rádió…), már teljesen beépültek a mindennapjainkba, a gyerekek akarva, akaratlanul kapcsolatba kerülhetnek velük. Így sokszor a szülők sem feltétlen figyelnek fel, ha a gyermek egy nem a számára készített műsort néz, vagy éppen hallgat.
A kutatást Baranya megyében, Szászváron végeztem a Hársvirág óvodában. 78 gyermek és 56 felnőtt vett részt a kutatásban.
Kérdőívet készítettem a szülőknek és a gyerekeknek is. A gyerekeknek interjú keretében tettem fel a kérdéseket: 3-7 évesek vettek részt a kutatásban, ők már többé-kevésbé válaszolni tudtak a kérdéseimre.
Az első kérdésemre, miszerint néznek-e televíziót a gyerekek, mind a szülők mind a gyerekek válasza igen volt. Ez nem meglepő. Az azonban már annál inkább, hogy sok háztartásban három televízió is található, ezek közül 27 a gyerekszobákban. A gyerekek így átlagosan 2 órát néznek naponta tévét, de van, aki 4-5 órát is akár.
Sajnos ennek a következménye sokszor tapasztalható az óvodában. A gyerekek verekszenek, „lelövik egymást”, harcolnak játék helyett, hiszen a mese és a különböző műsorok által keltett feszültséget le kell vezetniük valahogy.
Az sem elhanyagolható, hogy ellentétben az olvasott mesékkel, ahol a gyermek belső képeket alkot és magáévá teszi a mese által küzvetített tudást, a tévé kész képeket ad, a gyerekeknek nincs lehetőségük az utánzásra, a levezetésre. Ami a legfontosabb lenne a mesék esetében.
Egy másik nagyon fontos dolog az, hogy a tévé egy másik fejlődéstanilag fontos tényezőtől is megfosztja a gyerekeket, a mozgástól. A tévé előtt ülve nem fejlődik helyesen az izomrendszerük, a csontjaik.
Mivel a gyerekek sokszor a tévé által keltett feszültségben érkeznek az óvodába, ott vezetik ezt le, sajnos néha egymáson is.
Hogy ezeket a helyzeteket elkerüljük, minél többet az udvaron tartózkodunk, hogy a gyerekek a mozgással és játékkal levezethessék feszültségeiket.
Minden nap mesélünk is nekik, könyvből, olvasva, hogy kialakuljanak a saját belső képeik is, amiket a későbbiekben magukénak tudhatnak majd. 



